Josef Nuzík

Mons. Josef Nuzík (* 25. júl 1966, Strání) je český rímskokatolícky biskup, olomoucký arcibiskup a metropolita moravský (od 2024). Na arcibiskupa-metropolitu bol vymenovaný 9. februára 2024 pápežom Františkom, predtým pôsobil od roku 2017 ako pomocný biskup v tej istej diecéze. 22. januára 2025 bol zvolený za predsedu Českej biskupskej konferencie. Tejto funkcie sa ujme 29. apríla 2025.

 Život 
Pochádza z poľnohospodárskej rodiny. Má 4 bratov a 6 sestier. Po maturite v roku 1984 pracoval až do mája 1989 ako sústružník v Slováckych strojárňach v Uhorskom Brode, v tejto dobe tiež absolvoval dvojročnú základnú vojenskú službu. Na jeseň 1989 začal študovať na Rímskokatolíckej cyrilometodskej bohosloveckej fakulte v Prahe a po roku prešiel na Cyrilometodskú teologickú fakultu v Olomouci. Za kňaza ho dňa 17. júna 1995 v Olomouci vysvätil arcibiskup Jan Graubner. Od 1. júla toho istého roku bol ustanovený farským vikárom v Novom Jičíne a administrátorom vo farnostiach Libhošť a Sedlnice, od 1. júla 1996 farským vikárom a júla 1997 administrátorom v Nivnici a administrátorom excurrendo vo farnosti Korytná. Od 1. júla 2001 pôsobil aj ako dekan uhorskobrodského dekanátu, farárom nivníckej farnosti sa stal 1. januára 2002.

K 1. júlu 2003 bol menovaný farárom v Štípe, administrátorom vo farnosti Hvozdná a dekanom dekanátu Vizovice. Následne pôsobil od 1. júla 2005 do 30. júna 2009 ako vicerektor kňazského seminára v Olomouci a od 1. júla 2009 bol generálnym vikárom olomouckej arcidiecézy. Dňa 28. septembra 2009 bol tiež menovaný kanonikom Metropolitnej kapituly u svätého Václava v Olomouci.

 Biskup 
Dňa 5. júla 2017 bol menovaný olomouckým pomocným biskupom a titulárnym biskupom diecézy Castra Galbae na území dnešného Alžírska. Biskupskú vysviacku prijal 14. októbra 2017 z rúk olomouckého arcibiskupa Jana Graubnera.

Dňa 4. júla 2022 po odchode arcibiskupa Jana Graubnera do Prahy zvolený zborom poradcov diecéznym administrátorom. Dňa 9. februára 2024 ho pápež František menoval 15. olomouckým arcibiskupom a moravským metropolitom. Oznámenie vykonal pápežský nuncius v Česku Mons. Jude Thaddeus Okolo. Poďakovanie zakončil slovami: „Patrón našej arcidiecézy svätý Václav oroduj za nás“. Slávnosť uzavrel spev Svätováclavského chorálu. Slávnostné uvedenie do úradu v olomouckej katedrále sv. Václava sa konalo v sobotu 13. apríla 2024.

 Voľný čas 
Vo voľnom čase rád chodí na výstupy na Lysú Horu, Praděd, Bílu Opavu alebo po iných horách. Každý rok sa zúčastňuje fašiangu v rodnom Strání.

Počas trojkráľovej zbierky v Olomouci každoročne s olomouckým primátorom a s krajským hajtmanom utvoria trojicu troch kráľov. 

 Názory 
V roku 2023 s ďalšími biskupmi a inými členmi Českej biskupskej konferencie podporil manželstvo a rodinu ako zväzok muža a ženy a vyjadril sa  nelegalizovať sobáše rovnakopohlavných párov. Verejne sa ospravedlnil ľudom za sexuálne zneužívanie v cirkvi, slúžil omšu za sexuálne obete a bosí ležiac na zemi v katedrále sv. Václava prejavil kajúcnosť za tieto ohavne skutky v cirkvi zo strany kňazov v roku 2025. A rovnako sa verejne počas omše na Zelený štvrtok v jubilejnom roku 2025 ospravedlnil kňazom za necitlivé presuny vo farnostiach či nenačúvanie spolubratom a veriacim.    

 Erb 
 Popis 
V modrom štíte strieborno-červeno šachované trojvršie, z ktorého vyrastá strieborná polovičná ľalia na zlatej stonke s listami, sprevádzaná dvoma vyrastajúcimi zlatými odklonenými klasmi. Za štítom je latinský kríž. Pod štítom je páska s biskupovým heslom: HLÁSAT RADOSTNOU ZVĚST, resp. EVANJELIUM NUNTIARE. Erb je prevýšený biskupským klobúkom.

 Symbolika 
Modrá farba štítu a strieborno-červené šachovanie sú prevzaté z krajinského znaku Moravy, trojvršie odkazuje na rodnú farnosť Stráni ležiacu v hornatom pohraničí. Prirodzená ľalia je atribútom sv. Jozefa, biskupovho osobného patróna, a klasy symbolizujú jeho pôvod z poľnohospodárskej rodiny. Klasy sú súčasne parafrázou biskupovho hesla na podobenstvo o rozsievačovi z Lukášovho evanjelia.

 Reference 

 Pozri aj 
 Olomoucká arcidiecéza
 Rímskokatolícka cirkev v Česku
 Moravská cirkevná provincia

 Iné projekty 

 Externé odkazy 
 Životopis na stránke Českej biskupskej konferencie
 Životopis na stránke Olomouckej arcidiecézy

Kategória:Českí rímskokatolícki kňazi
Kategória:Arcibiskupi Olomouckej arcidiecézy
Kategória:Kanonici
Kategória:Osobnosti z okresu Uherské Hradiště